23. schôdza NR SR - 4.deň - A. dopoludnia
Dátum: 2024-11-29
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

68. Vážené dámy, vážení páni, dovoľte mi, aby som začala, prečo je toto najväčší rozpočet ožobračovania ľudí v histórii Slovenska. A začnem takou nedávnou kauzou, aktuálnou, ktorá teraz rezonuje v médiách a je to kauza v oblasti informatizácie, kedy predchodca súčasného ministra financií pán Kažimír, ktorý je teraz guvernérom Národnej banky Slovenska, kúpil systém, IT-systém za 54 miliónov eur. Súdny znalec, táto kauza je teraz na súde, je to kauza Mýtnik, a súdny znalec ohodnotil tento systém, ktorý pán Kažimír nakúpil, ohodnotil ho na plus-mínus 8 miliónov eur. To znamená, že štátu a občanom Slovenskej republiky vznikla len na tejto jedinej kauze, na jedinej kauze škoda 45 miliónov eur. Ale to nie je všetko. Teraz nasledujú tie odhalenia, ktoré priniesla novinárka Benedikovičová. V tom istom čase približne partnerka pána Kažimíra dostáva od v podstate schránkovej firmy, dostáva pôžičku 1,5 milióna eur, ktorú inves... (Prerušenie vystúpenia predsedajúcim.) Žiga, Peter, podpredseda NR SR Pani poslankyňa, ku štátnemu rozpočtu máme rozpravu. Remišová, Veronika, poslankyňa NR SR Prosím? Žiga, Peter, podpredseda NR SR Rozpravu máme k štátnemu rozpočtu, nie ku... Remišová, Veronika, poslankyňa NR SR Dostanem sa, dostanem sa aj k rozpočtu a veľmi to súvisí s rozpočtom, už tam som, pán, pán predsedajúci. Dostáva teda pôžičku, pôžičku 1,5 milióna eur, za ktorú si kupuje vilu na Azúrovom pobreží, mimochodom, tam, kde má vilu pán Počiatek, pán Stromček, tak tam už má vilu aj partnerka pána Kažimíra. A zhodou okolností novinárka zistila, že túto pôžičku 1,5 milióna eur, ktorá prichádza v tom čase, ako pán minister Kažimír, vtedy minister financií, podpisuje túto mimoriadne nevýhodnú zmluvu pre štát, tak túto pôžičku partnerka pána Kažimíra nemusí nikdy vrátiť. A teraz mi povedzte, či vám niekto v živote dal pôžičku 1,5 milióna eur, ktorú ste nemuseli vrátiť. Zázrak. A dohra, smutná dohra je už len tá, že napriek tomu, že konanie s pánom Kažimírom je už na súde, tak Najvyšší súd rozhodol, že v dôsledku vašej trestnej novely zákona toto konanie bude premlčané. Pán Kažimír bol obvinený z korupcie, z úplatkárstva, čo je zvlášť smutné pre ministrovi financií, ktorý by mal naše spoločné peniaze strážiť a ešte smutnejšie pri guvernérovi Národnej banky, ktorý stráži naše spoločné peniaze. A teraz sa pýtate teda, že prečo tento, prečo musíme toľko konsolidovať, lebo pán Kalivoda pani Gažovičovej tu vykladal, že lebo Ódor, lebo Matovič, lebo Heger, ale konsolidovať musíme práve kvôli takýmto kauzám, pretože na jedinej kauze, na jedinom tendri, jednom jedinom IT-systéme štát prišiel o 45 miliónov eur a takýchto tendrov boli desiatky. Niečo spomínal už aj pán Hargaš, ako sme kontrolovali na ministerstve veľmi pozorne rozpočet v oblasti informatizácie, ale poviem ďalší príklad. Pán Raši obstaral telekomunikačné linky za 8 miliónov, my sme to obstarali za 800-tisíc. Rozdiel plus mínus 7 miliónov. A keď takto zrátame zákazky na ktorých štát za vašich vlád permanentne prerábal, tak sa dostaneme aj k sume súčasnej konsolidácie 2,7 miliardy eur. Teraz mi, teraz idem teda k hlavným kľúčovým bodom rozpočtu. Vláda Roberta Fica, aj teda aj pán minister, dúfa, že občania Slovenskej republiky a ich voliči si tento rozpočet neprečítajú, lebo má stovky strán a spoliehajú sa, že uveria klamstvá, ktoré neustále opakujete v médiách. Ale o to viac považujem za dôležité, aby opozícia spoločne s kolegami, aby sme vysvetľovali ľuďom fakty, ktoré sú v rozpočte. Pozrime sa teraz na kľúčový podvod, ktorým klamete ľudí. Konsolidácia je potrebná, lebo Matovič, lebo Heger, lebo Ódor. Ale toto je základná lož, ktorú veľmi ľahko vám vyvracajú dáta z Eurostatu, z vášho vlastného štatistického úradu, pretože počas nášho vládnutia sme mali historicky prvýkrát nižší priemerný deficit, ako bol priemerný deficit Európskej únie alebo eurozóny a len v roku 2022 napriek všetkým krízam, ktorým sme museli čeliť, či už to bola vojna na Ukrajine, energetické kríza alebo to bola pandémia covidu, tak sme mali trikrát nižší deficit, ako si naprojektovala táto vláda. A dokonca o tom hovorí vaša vlastná inštitúcia, pán minister financií, rozpočtová rada, ktorá vo svojej obsiahlej správe vyvracia vaše klamstvá a medzi najhoršie obdobia, kde doslova hovorí, kedy začal rozvrat verejných financií, tak radí obdobie tretej Ficovej vlády. Čierne na bielom. A preto ľuďom hovorím, nedajte sa oklamať, pretože na predchodcov sa takto vyhovárajú len babráci, ktorým sa rozpadá vládna väčšina, nevedia si odhlasovať tu v parlamente ani zákony, nevedia spravovať štát a ich jedinou vizitkou sú obrovské kauzy. Teraz sa pozrime na to, koľko Ficova vláda ľuďom zoberie peňazí. Keď si prečítate, keď si prečítate rozpočet a pozriete sa na to, ako chce súčasná vláda konsolidovať. (Rečníčka sa otočila na predsedajúceho.) Pán predsedajúci, bola by som rada, keby tu bol niekto, pán minister. Pán spravodajca je tu, tak pán minister. Ak išiel, si odskočil, nech sa páči, ale ak odišiel permanentne tak, už je tu, ďakujem, môžem pokračovať. Ďakujem, dobre. Takže darmo na tých stovkách strán by ste hľadali nejaké konsolidačné opatrenia na strane štátu. To znamená, ako chce štát šetriť na sebe, ako chce šetriť na ministerstvách, aké úspory navrhuje na svojej vlastnej prevádzke. Ale také opatrenia v tomto rozpočte nenájdete, pretože vláda chce získať 2,7 miliardy eur v roku 2025 výlučne z vrecák ľudí. Samozrejme, to je najľahšie. Namiesto toho, aby ste zefektívňovali chod štátu a chod ministerstiev, najlepšie je prepísať jedno čísielko v zákone, zvýšiť dane a vytiahnuť tie peniaze od ľudí. Ja poviem jeden príklad za všetky. Keď sme zaviedli antibyrokratickú revolúciu a zrušili sme 4 milióny výpisov ročne, to znamená, že ľudia už nemusia behať s papiermi, rodným listom, sobášnym listom z jedného úradu na úrad, vedia si úrady vymieňať tieto informácie elektronicky, tak len za jeden rok na tých štyroch miliónoch výpisov sme šetrili 44 miliónov ročne. A takýchto opatrení na jednotlivých ministerstvách existujú desiatky a dá sa ušetriť takýmto spôsobom stovky miliónov eur. Ale takého opatrenia a takéto návrhy v rozpočte nenájdete, lebo ako hovorím, ľahšie vytiahnuť tie peniaze cez zvýšenú daň od ľudí. Odkiaľ chce teda vláda Roberta Fica zobrať peniaze a chce ich vybrať od ľudí takto. Zvýšenie základnej sadzby DPH na 23 %, zavedenie dane z finančných transakcií pre podnikateľov a samostatne zárobkovo činné osoby, nová daň zo sladených nápojov, zdanenie elektronických cigariet, zvýšenie daňového zaťaženia firiem s tržbami nad päť miliónov eur, zvýšenie poplatkov za diaľničné známky, zvýšenie poplatkov za cestné mýto, zvýšenie poplatkov štátu, zvýšenie odvodového zaťaženia pre zamestnancov, ktorí majú vyššiu mzdu, zrušenie rodičovského dôchodku, radikálne krátenie daňového bonusu pre pracujúcich rodičov, zníženie miezd zdravotníkom a nevidíte tu ani jedno konsolidačné opatrenie na strane štátu, ako chce štát zefektívňovať svoju vlastnú prevádzku. Všetko, čo beriete beriete len a len, len a len ľuďom. Výdavky štátneho aparátu sa ešte viac zvyšujú, počet úradníkov sa zvyšuje, spotreba štátu stúpa na úkor ľudí a navyše keby za tie peniaze prinášala vláda aspoň nejakú kvalitu, pridanú hodnotu pre ľudí, ale ľudia nevidia absolútne žiadne zlepšenia. Zvlášť znepokojivý, znepokojivý je nárast inflácie, dokonca vo vládnom materiáli pán minister financií píše, že nárast inflácie sa zvýši až o 5,4 %, čo pre ľudí znamená, že za svoje reálne mzdy si kúpia menej. Kolegyňa už tu spomínala špeciálne učiteľov, ktorým tento rok reálne mzdy ešte v dôsledku inflácie klesnú. Ale samotná vláda, čo je zaujímavé, samotná vláda priznáva, že je priamo zodpovedná za infláciu, a to najmä z dôvodu zvýšenia daní a zvýšenia cien energií. To nehovorím ja ako opozičná poslankyňa, to píše pán Kamenický. To znamená, že nielenže oberú ľudí o stovky eur v podobe zvýšenia daní a zrušenia podpory štátu, ale zároveň inflácia spôsobená vládnymi opatreniami odhryzne ľuďom časť z ich platov. Teraz sa budem venovať ešte energiám. Pán poslanec Kalivoda povedal, že sa mrhali, prešustrovali, správne, že sa prešustrovali miliardy eur na energopomoc. Tak, na ergopomoc. To znamená, že vy hovoríte, že tí ľudia mali počas energetickej krízy kľaknúť, že mali platiť niekoľkonásobne zvýšené ceny elektriny, plynu, tepla a mali sme ich nechať tak. Nemali sme im dávať príspevok, žiadny príspevok na energopomoc, mali sme ich nechať tak. Toto je presne tá antisociálna politika, akú robíte rozumne. Čo to je rozumne? Adresne? Ale vy to nejdete robiť adresne, pretože to neviete urobiť adresne, pretože nemá, štatistický úrad nezbiera príjmy domácností. Idete to urobiť presne tak, ako sme to urobili my, ale, žiaľ, idete to urobiť len v jedinej oblasti, idete to urobiť, keby ste si prečítali ten rozpočet, tak viete, idete to urobiť v oblasti elektriny. To znamená, že len predĺžite memorandum, ktoré sme podpísali my. Predlžujete ho, tým pádom ceny elektriny, chvalabohu, sú stabilizované, ale v rozpočte dokonca píšete, že ceny plynu oproti roku 2024 narastú o 30 %. To znamená, že pre ľudí, ktorí vykurujú plynom, to bude nárast stovky eur, a zároveň v rozpočte píšete, že budú rásť ceny tepla a služieb. To znamená, že aj priemerne zarábajúci ľudia pocítia dražobu a pocítia zvyšujúce sa ceny. Čiže pomoc ľuďom s energiami, to je pre vás nerozumné mrhanie. To je absolútny nonsens. Navyše, ak ste nevedeli, tak vďaka našim sme presadili v Bruseli s Európskou úniou, že časť z energopomoci, veľkú časť z energopomoci sme si mohli preplatiť práve z eurofondov, čiže na štátny rozpočet to nemalo dopad. Ale teda ak je pomoc ľuďom pre vás mrhanie, tak sa nečudujem, že tento rozpočet vyzerá tak, ako vyzerá. Eurofondy. Ja teda ďakujem pánovi ministrovi, že nás pochválil za výnimočne dobré čerpanie v eurofondoch v predchádzajúcom období. Opäť, nehovorím to ja, nemusím sa sama chváliť, je to vo vládnom materiáli v rozpočte, keď hovorí, že sa teda veľmi dobre, masívne čerpali eurofondy. Áno, za predchádzajúce programové obdobie vďaka našim opatreniam eurofondy sme vôbec prvýkrát v histórii vyčerpali na 100 %, ale zároveň pán minister priznáva, že využívanie eurofondov tejto vláde ide veľmi pomaly. To znamená, že 13 miliárd eur na investície, cesty, školy, kanalizácie, vodovody, nemocnice nevie využiť. Opäť bude to mať dopad na rozpočet, pretože doteraz vláda nepostavila ani kilometer diaľnic, ani kilometer vodovodov, ani kilometer kanalizácie, ako sľubovali. My sme tu počúvali kvetnaté reči pána ministra Tarabu, ktorý sľuboval, že jeho najväčšou životnou prioritou je stavba kanalizácií a vodovodov a všetci uvidíme, ako to tu bude fičať, ale, pán minister Taraba, doteraz to ostalo len pre rečiach, ani jeden kilometer diaľnic, ani jeden kilometer vodovodov, ani jeden kilometer kanalizácií. Ďalšia vec v rozpočte je, že sa zhoršil výber DPH. Áno, zhoršil, pretože Bašternákovia, Kočnerovia a ďalší podvodníci s vratkami DPH pri tejto vláde znovu cítia svoju príležitosť aj vďaka novele Trestného zákona, ktorou uvoľnila pravidlá a opäť to ide na úkor ľudí, opäť to ide na úkor rozpočtu. Teraz sa pozrime, kto si najviac v rozpočte polepší. No môžem na úvod povedať, že ľudia, obyčajní ľudia to teda rozhodne nebudú. Tí si neprilepšia, neprilepšia si ani učitelia. Pozrieme sa teda, komu táto vláda v rozpočte peniaze navyšuje. Takže peniaze navyšuje masívnym spôsobom táto vláda ministrovi obrany Kaliňákovi o takmer miliardu eur na vojenské nákupy, nazvime to kšefty. Hoci sme tri roky počúvali ako ani náboj na Ukrajinu, ako žiadne zbrane, nič, mier, mier, mier, tak teraz obrovská časť rozpočtu z toho, o čo ošklbete ľudí a zoberiete rodinám, tak ide práve ministrovi Kaliňákovi. Určite to už nejaký kolega spomínal, ale povedzme mi, vysvetlite, prosím, ľuďom, načo táto vláda potrebuje business jety, to by ma naozaj teda zaujímalo, či chcete chodiť na výlety na futbal, alebo načo táto vláda potrebuje business jety, že ich potrebujete kupovať. A tak by som mohla pokračovať pri pánovi Kaliňákovi ďalej. Kto je druhý najväčší výherca rozpočtu? Druhý najväčší výherca rozpočtu je pán Pellegrini a občan sa oprávnene pýta načo, prečo a začo. Keď peniaze stačili prezidentke Čaputovej, tak ten rozpočet musí stačiť aj prezidentovi Pellegrinimu, navyše keď pán Pellegrini je nie teda veľmi aktívny prezident. Ďalšiemu komu zvyšujete generálny prokurátor a Generálna prokuratúra. Áno, vládna koalícia navrhuje pánovi Žilinkovi vyplácať do konca života doživotnú rentu z peňazí ľudí vo výške 5-tisíc eur na každý mesiac. Tento návrh zákona priniesol pán poslanec Karas a toto konsolidačné opatrenie už naozaj nepotrebuje ďalší komentár. Zvyšujete rozpočet aj tajnej službe a to sa tiež pýtam načo. Tajnej službe, ktorá zlyhala za posledný rok na plnej čiare, či už sa to týka atentátu Roberta Fica, či už sa to týka bombových, vyhrážok bombovými útokmi, alebo ďalších hrozieb, tajná služba absolútne zlyháva, ale ešte jej pridávate peniaze, aby mohla lepšie, sofistikovanejšie špehovať občanov a robiť špinavú robotu na opozičných politikov a na novinárov. Čo je ale na tom najhoršie a tu budem končiť, že tento horor, ktorý ste pripravili ľuďom, tu nekončí týmto rozpočtom. Pretože pán minister financií hovorí, priznáva, že do konca roku 2027 bude potrebné zdrať z kože občanov ešte o ďalšie 2 mld. eur, presnejšie o 1,9 mld. eur. To znamená, že ešte príde presne taká istá konsolidácia ako teraz. To už neviem, z čoho im budete brať, lebo tí ľudia naozaj nič nemajú, pretože neviete efektívne spravovať štát, tak tento konsolidačný horor prenášate celý na ľudí. A viete, čo je vaším problémom? Vaším problémom je to, že, a tu už budem končiť, prečítam potom pozmeňujúci návrh, máme viaceré pozmeňujúce návrhy. Moji kolegovia sa budú venovať pomoci rodinám. To znamená, že budú vracať peniaze ľuďom, rodinám to, čo im patrí, na čo majú nárok. Ja má pozmeňujúci návrh, ktorý sa týka mládežníckych organizácií, pretože si myslím, že robia obrovský kus roboty a tie peniaze budem navrhovať zobrať z kancelárie pána Pellegriniho. Myslím, že to bude oveľa užitočnejšie využitie finančných prostriedkov, keď sa to dá mládeži, mládežníckym organizáciám na prácu s mládežou, ako keď sa to dá na nejaké obedy, večere a na nejaké, ani vlastne občan nevie, na čo. A vás problém je ten, že vy sa neustále, je to až trápne sledovať, že neustále sa hádate. Keď sme mali teraz, pán Danko mal tlačovú konferenciu o tom, že prečo vám neprešiel zákon, a hovoril, že preto, lebo pán Samuel Migaľ, poslanec HLAS-u tam chcel presadiť do zákona, aby podpora z fondu športu mohla ísť aj na občianske združenia, kde je zhodou okolností jeden jeho asistent a aby z toho mohol profitovať, mohli profitovať aj teda športy, ktoré zhodou okolností robí jeho dcéra. Na to, samozrejme, pán Migaľ odpovedal. A takýto spôsobom sa len hádate, verejne robíte tlačové konferencie jeden na druhého, kde vychádzajú najavo takéto, poviem to, až obludnosti, pretože poslanec nemá byť v pléne na to, aby si riešil nejaké osobné problémy, alebo loboval za dcéru, ktorá robí šport, alebo občianske združenie, ktoré zhodou okolností má jeho asistent. Veď to je strašne nízke. Poslanec je tu na to, aby presadzoval tie najlepšie zákony pre ľudí. A pri takýchto hádkach potom nemáte čas sa venovať alebo vaši ministri nemajú čas sa venovať skutočným problémom ľudí, nemajú čas sa venovať problémom na ministerstvách, nemajú čas sa venovať efektívnemu spravovaniu štátu. Takže ja budem rada, keď naše pozmeňujúce návrhy schválite, to znamená, viac ľuďom, menej papalášom. To je asi, to je asi v skratke podstata našich pozmeňujúcich návrhov. Ďakujem veľmi pekne a teraz by som prečítala, a teda chcem povedať, že, samozrejme, my rozpočet za náš klub SLOVENSKO, ZA ĽUDÍ, Kresťanská únia takýto rozpočet, ktorý ide proti ľuďom, určite nepodporíme. Ďakujem a prečítam, pán predsedajúci, teraz pozmeňujúci návrh. Pozmeňujúci a doplňujúci návrh poslankyne Národnej rady Slovenskej republiky Veroniky Remišovej k vládnemu návrhu zákona o štátnom rozpočte na rok 2025. 1. V prílohe č. 3 v kapitole Kancelária prezidenta SR sa suma výdavkov spolu "11 714 042 eur” znižuje o 3 mil. eur a suma výdavkov spolu bez prostriedkov podľa § 17 ods. 4 zákona č. 523/2004 Z. z. a prostriedkov z rozpočtu EÚ a prostriedkov z plánu obnovy a odolnosti "11 709 042 eur” sa znižuje o 3 mil. eur. 2. V prílohe č. 3 v kapitole Ministerstvo školstva, výskumu, vývoja a mládeže SR sa suma výdavkov spolu "5 358 963 927” zvyšuje o 3 mil. eur a suma výdavkov spolu bez prostriedkov podľa § 17 ods. 4 zákona č. 523/2004 Z. z. a prostriedkov z rozpočtu EÚ a prostriedkov z plánu obnovy a odolnosti "4 917 537 836 eur” sa zvyšuje o sumu 3 mil. eur. 3. V prílohe č. 4 v kapitole 02 - Kancelária prezidenta SR sa suma výdavkov spolu za kapitolu "11 714 042 eur” znižuje o 3 mil. eur, suma výdavkov na program 06N Reprezentácia štátu a obyvateľov SR "11 333 042” sa znižuje o 3 mil. eur. 4. V prílohe č. 4 v kapitole 20 - Ministerstvo školstva, výskumu, vývoja a mládeže SR sa suma výdavkov spolu za kapitolu "5 358 963 927” zvyšuje o 3 mil. eur a suma výdavkov na program 078 Národný program výchovy, vzdelávania a mládeže "3 851 507 152” sa zvyšuje o 3 mil. eur. Ďakujem veľmi pekne. Ďakujem, kolegovia.